b'\n_START_ARTICLE_\nParazitoid\n_START_PARAGRAPH_\nParazitoid je organizem, ki pre\xc5\xbeivi znaten del svojega \xc5\xbeivljenjskega kroga pritrjen na povr\xc5\xa1ini ali v notranjosti gostiteljskega organizma, s katerim se prehranjuje in ga s\xc4\x8dasoma ubije, nakar \xc5\xbeivi samostojno. Obi\xc4\x8dajno so parazitoidi specializirani na prehranjevanje z gostiteljem to\xc4\x8dno dolo\xc4\x8dene vrste in zelo u\xc4\x8dinkovito pretvarjajo energijo, ki jo dobijo s hrano, zato zrastejo razmeroma veliki v primerjavi z gostiteljem._NEWLINE_Tipi\xc4\x8den primer so parazitoidne osice, ki izlegajo jaj\xc4\x8deca v predstavnike drugih vrst \xc5\xbeu\xc5\xbeelk, znotraj katerih se nato razvijejo li\xc4\x8dinke in se prehranjujejo s tkivi gostitelja do preobrazbe, nakar se pregrizejo na povr\xc5\xa1ino in izletijo kot odrasle \xc5\xbeivali, gostitelj pa pogine. Za razliko od parazitoidov klasi\xc4\x8dni zajedavci obi\xc4\x8dajno ne povzro\xc4\x8dijo smrti gostitelja, plenilci pa ne \xc5\xbeivijo pritrjeni na njem, vendar obstaja v naravi mnogo primerov na meji med temi kategorijami.'